Diari Oficial de la Generalitat Valenciana


Sumari del DOGV 6243, del 12-04-2010 (2010/3469)

RESOLUCIÓ de 26 de març de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'acord de col·laboració entre l'Institut de la Petita i Mitjana Indústria de la Generalitat Valenciana (IMPIVA) i l'Empresa Nacional de Innovación, SA (ENISA), per al finançament d'empreses innovadores.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6243

Data del DOGV
:   12-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/3469


Data del document
:   26-03-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * cooperació administrativa
    * finançament de l'empresa
    * administració central
    * innovació

RESOLUCIÓ de 26 de març de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'acord de col·laboració entre l'Institut de la Petita i Mitjana Indústria de la Generalitat Valenciana (IMPIVA) i l'Empresa Nacional de Innovación, SA (ENISA), per al finançament d'empreses innovadores. [2010/3469]  
L'Institut de la Petita i Mitjana Indústria de la Generalitat Valenciana (IMPIVA) i l'Empresa Nacional de Innovación, SA (ENISA), han subscrit, després de la tramitació prèvia reglamentària, el 9 de febrer de 2010, l'acord de col·laboració per al finançament d'empreses innovadores.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 0472/2010, i que figura com a annex d'esta resolució.  
València, 26 de març de 2010.- El director general del Secretariat del Consell: Ángel Mompó Romero.  
Acord de col·laboració entre l'Institut de la Petita i Mitjana Indústria de la Generalitat Valenciana (IMPIVA) i l'Empresa Nacional d'Innovació, SA, per al finançament d'empreses innovadores.  
Madrid, 9 de febrer de 2010  
D'una banda, Estela Gallego Valdueza, directora general de Política de la Petita i Mitjana Empresa i presidenta de l'Empresa Nacional d'Innovació, SA, d'ara en avant ENISA, proveïda de DNI/NIF número 34137916N, en nom i representació d'ENISA, amb CIF número A-28749885 i domicili social en passeig de la Castellana, 216, 28076 Madrid.  
D'una altra banda, Vicente Rambla Momplet, conseller d'Indústria, Comerç i Innovació i vicepresident primer del Consell, que actua en nom i representació de l'Institut de la Petita i Mitjana Indústria de la Generalitat Valenciana, d'ara en avant IMPIVA, en qualitat de president d'este, en virtut del que disposa l'article 5.2.f del Decret 111/2004, de 2 de juliol, del Consell de la Generalitat, pel qual s'aprova el Reglament de l'IMPIVA.  
Ambdues parts es reconeixen amb poder, competència i legitimació bastant per a formalitzar el present conveni.  
Exposen  
Primer. Que ENISA és una empresa de capital públic adscrita al Ministeri d'Indústria, Turisme i Comerç, a través de la Direcció General de Política de la Petita i Mitjana Empresa, que centra la seua activitat a proporcionar finançament a llarg termini a les petites i mitjanes empreses innovadores, fonamentalment en les etapes de creixement i expansió.  
Segon. Que l'IMPIVA es configura com una entitat de dret públic de la Generalitat, de les previstes en el paràgraf segon de l'article 5.2 del Text Refós de la Llei d'Hisenda Pública de la Generalitat, amb personalitat jurídica pròpia i plena capacitat d'obrar per al compliment dels seus fins, adscrita a la Conselleria d'Indústria, Comerç i Innovació.  
Els fins de l'IMPIVA són l'impuls i execució de la política de la Generalitat, en relació amb la petita i mitjana empresa industrial, i el seu objectiu fonamental és la promoció de la innovació, impulsant el desenrotllament i millora de la mitjana i petita empresa industrial valenciana.  
Tercer. Que ENISA i l'IMPIVA, en el marc de les funcions que tenen encomanades, consideren del màxim interés per a ambdós l'establiment d'una col·laboració estable que proporcione finançament a llarg termini a les petites i mitjanes empreses innovadores de la Comunitat Valenciana.   
Per tot això, conscients que la col·laboració en este terreny permetrà complementar i potenciar els recursos disponibles per les institucions firmants per a l'obtenció dels objectius exposats, i sense perjuí de l'existència d'altres convenis particulars, les parts, de comú acord, declaren la seua voluntat de subscriure el present acord, d'acord amb les següents  
Clàusules  
Primera. Objecte de l'acord de col·laboració  
Amb el present acord es pretén desenrotllar un marc de col·laboració estable que complemente els recursos, disminuïsca els riscos i agilitze els procediments de gestió de les parts firmants en les operacions de finançament de petites i mitjanes empreses innovadores promogudes per l'IMPIVA.  
En el dit marc de col·laboració, el present acord establix les condicions i el procediment per al cofinançament per part d'ENISA de les petites i mitjanes empreses innovadores remeses per l'IMPIVA a fi d'ampliar i millorar el suport financer a estes.  
Segona. Cofinançament proporcionat per ENISA  
ENISA proporcionarà cofinançament a les petites i mitjanes empreses innovadores de la Comunitat Valenciana, tant per mitjà de la concessió de préstecs participatius, com a través d'aportacions de capital en entitats de capital risc participades per l'IMPIVA.  
1. Característiques dels préstecs participatius concedits per ENISA  
Els préstecs participatius concedits per ENISA tindran les següents característiques:  
- Venciment a llarg termini (entre 5 i 9 anys).  
- Llarg període de carència (entre 3 i 7 anys).  
- Tipus d'interés en funció dels resultats de l'empresa beneficiària, amb un mínim i un màxim.  
- Rang d'exigibilitat subordinat a qualsevol altre crèdit o obligació de la prestatària, situant-se just davant dels socis.  
- Sense garanties addicionals a les que aporta el mateix projecte empresarial.   
Tercera. Beneficiaris, condicions i procediment de tramitació dels préstecs participatius d'ENISA   
1. Empreses beneficiàries dels préstecs participatius d'ENISA:  
Les empreses beneficiàries dels préstecs participatius d'ENISA, presentades per l'IMPIVA, hauran de complir els requisits següents:  
1.1. Ser petita i mitjana empresa amb forma societària, d'acord amb la definició recollida en l'annex I del Reglament de la Comissió Europea número 880/2008, de 6 d'agost.  
1.2. Estar emmarcada en qualsevol sector d'activitat, excepte l'immobiliari i financer.  
1.3. Presentar un pla de negoci tècnicament, econòmicament i financerament viable.  
1.4. Comptar amb estats financers auditats (en cas que no siga de recent creació). No serà imprescindible presentar-los en el moment de la sol·licitud del préstec, però serà imprescindible remetre'ls a ENISA abans de la formalització d'este.  
1.5. Ser una empresa amb seu i activitat principal a Espanya.  
1.6. Als efectes del present acord es consideren empreses innovadores aquelles que desenrotllen projectes o activitats el resultat de les quals supose un avanç en l'obtenció de nous productes, processos, servicis o la millora substancial dels ja existents.  
2. Condicions per a l'obtenció dels préstecs participatius:  
2.1. Cofinançament: el finançament d'ENISA sempre estarà vinculat a noves aportacions en forma de recursos propis1. La procedència de les dites aportacions no podrà ser exclusivament de caràcter públic.  
2.2. Límit relatiu: el finançament d'ENISA podrà arribar fins al 100% de les aportacions realitzades a l'empresa en concepte de recursos propis.   
2.3. Límit absolut: el finançament d'ENISA se situarà entre 100.000 i 1.500.000 euros.  
2.4. Es respectaran les condicions de finançament de les línies d'ENISA quant a terminis, tipus d'interés i comissions.   
2.5. Subsegüents rondes de finançament són possibles davall els mateixos criteris de la coparticipació.  
3. Procediment de tramitació de les sol·licituds dels préstecs participatius:  
Les sol·licituds dels préstecs participatius es remetran a ENISA adjuntant un full de sol·licitud, disponible en la pàgina web (), i un pla de negoci, l'índex del qual es troba en la referida pàgina web, que pot servir de guia orientativa per a la seua realització. Estos documents hauran de ser enviats per l'IMPIVA a ENISA abans de l'últim divendres de cada mes.   
En tot cas, el pla de negoci haurà d'incloure obligatòriament:  
3.1. Breu memòria on es descriga l'empresa, la seua activitat, producte, entorn i mercat.  
3.2. Descripció dels accionistes i relació existent amb l'empresa.  
3.3. Pla estratègic per als pròxims cinc anys.  
3.4. Necessitats financeres associades al pla estratègic, planificació del seu finançament i proposta del cofinançament sol·licitat a ENISA dins dels límits exposats en este acord.  
3.5. Estats financers dels tres últims anys i previsions de compte de resultats, balanç i origen i aplicació de fons per als pròxims cinc anys.  
3.6. Acreditació de la decisió ferma2 de finançament del/els inversor/s en l'empresa objecte del possible cofinançament d'ENISA.  
4. Terminis de resposta d'ENISA:  
4.1. ENISA disposarà de 15 dies per a verificar i comunicar a l'IMPIVA que la documentació presentada amb la sol·licitud del préstec participatiu s'ajusta a allò que s'ha assenyalat en l'apartat 3 de la clàusula tercera. Esta comunicació s'efectuarà per mitjà del corresponent document de «conformitat de recepció de la sol·licitud presentada».  
4.2. Si no s'ajusta la documentació presentada amb la sol·licitud del préstec participatiu a allò que s'ha assenyalat en l'apartat 3 de la clàusula tercera, ENISA sol·licitarà a l'IMPIVA l'esmena o aportació de la documentació corresponent dins del mateix termini de 15 dies.   
4.3. Sense perjuí del que establix el paràgraf anterior, ENISA podrà entrar en contacte amb l'empresa sol·licitant del finançament amb l'objectiu de conéixer esta, així com per a sol·licitar informació complementària, en el cas que esta es considerara necessària.  
4.4. ENISA comunicarà a l'IMPIVA i a l'empresa, en el termini màxim d'un mes a comptar de la data d'enviament de la seua comunicació de conformitat de recepció de la sol·licitud presentada, la seua decisió ferma sobre l'import i les condicions del cofinançament sol·licitat.  
5. Altres disposicions:  
S'establix com a marc de referència per a les operacions de finançament per mitjà de préstec participatiu l'article 20 del Reial Decret Llei 7/1996, de 7 de juny, sobre mesures urgents de caràcter fiscal i de foment i liberalització de l'activitat econòmica, i la disposició addicional segona de la Llei 10/1996, de 18 de desembre, de Mesures Fiscals Urgents.  
Quarta. Condicions per a les aportacions de capital en entitats de capital risc  
ENISA podrà realitzar aportacions de capital en entitats de capital risc participades per l'IMPIVA, sempre que es complisquen les condicions següents:   
4.1. Que l'entitat tinga entre els seus objectius invertir en pime.  
4.2. Que existisca una participació significativa per part de l'IMPIVA.  
4.3. La participació d'ENISA serà minoritària i l'import màxim serà d'1.500.000 euros.  
4.4. ENISA participarà en els òrgans de decisió de l'entitat que li corresponguen en funció de la seua participació, però, almenys, tindrà un representant el comité d'avaluació de projectes o òrgan semblant.  
4.5. Preferentment, ENISA participarà en entitats que intenten invertir en un nombre significatiu d'empreses.  
4.6. ENISA podrà finançar, per mitjà de préstecs participatius, empreses en què haguera invertit l'entitat de capital risc.   
Quinta. Compromisos de l'IMPIVA i ENISA  
- L'IMPIVA i ENISA col·laboraran per a la consecució dels objectius del present acord segons els compromisos següents:  
- L'IMPIVA presentarà les sol·licituds dels préstecs participatius en les condicions assenyalades en l'apartat 3 de la clàusula tercera.   
- L'IMPIVA tindrà en la seua pàgina web un enllaç amb la pàgina d'ENISA, amb l'objectiu de fer arribar la informació del present acord als seus potencials usuaris.  
- ENISA atendrà les sol·licituds dels préstecs participatius presentats per l'IMPIVA segons el procediment establit en l'apartat 4 de la clàusula tercera.   
- ENISA podrà aportar fins a 69.997.998 d'euros per al cofinançament dels projectes presentats per l'IMPIVA que complisquen les condicions recollides en este acord.  
Sexta. Seguiment   
En el marc de l'objecte del present acord, els firmants nomenaran el representant de cada una de les institucions firmants encarregats de la coordinació i desenrotllament d'allò que s'hi estipula.   
Els representants elaboraran, amb una periodicitat semestral, un informe que remetran als màxims responsables de l'acord, on s'informe dels projectes presentats, préstecs concedits i una breu explotació agregada sobre les característiques de les empreses que han sigut estudiades i finançades.  
Anualment, en l'Assemblea Anual de l'Associació Espanyola d'Agències de Desenrotllament Regional, s'informarà sobre els resultats obtinguts en els diferents acords subscrits.  
Sèptima. Naturalesa de l'acord  
El present acord té naturalesa administrativa, d'acord amb el que disposa l'article 4.1.d de la Llei 30/2007, de 30 d'octubre, de Contractes del Sector Públic, així com en l'article 9 de la Llei 30/1992, de 26 de novembre, en relació amb l'article 6 d'esta, de Règim Jurídic de les Administracions Públiques i de Procediment Administratiu Comú.  
Octava. Resolució de litigis  
Són competents per a conéixer de tots els litigis entre les parts que pogueren sorgir com a conseqüència del present conveni, els jutjats i tribunals de l'orde jurisdiccional contenciós administratiu amb seu a Madrid.  
Novena. Vigència de l'acord  
El present acord entrarà en vigor als efectes establits el dia de la seua firma per ambdues parts, i s'estendrà a un any. No obstant això, este quedarà prorrogat de forma automàtica per períodes d'un any, de tal manera que si arribat el venciment inicial d'este, cap de les parts haguera notificat fefaentment a l'altra amb una antelació mínima de 30 dies la seua intenció de cancel·lar-lo, s'entendrà tàcitament prorrogat.   
Deu. El present acord no suposa cap aportació econòmica per part de les institucions firmants, exceptuant el compromís per part d'ENISA recollit en la clàusula quinta d'este acord.  
I en prova de conformitat i acceptació de tot allò que s'ha contingut en este acord, es firma el present document per triplicat exemplar i a un sol efecte, en el lloc i la data anteriorment assenyalats.   
La presidenta de l'Empresa Nacional d'Innovación, SA (ENISA): Estela Gallego Valdueza.  
El president de l'Institut de la Petita i Mitjana Indústria de la Generalitat Valenciana (IMPIVA): Vicente Rambla Momplet.  
(1) A estos efectes, els préstecs participatius atorgats a l'empresa per entitats diferents d'ENISA tindran la consideració de recursos propis.  
(2) Per a aportacions de capital ja realitzades, no podran haver transcorregut més de sis mesos des de la inscripció d'estes en el Registre Mercantil.